এইচ. ডি. অ্যাকারম্যান
হিল্টন ডিওন অ্যাকারম্যান (ইংরেজি: H. D. Ackerman; জন্ম: ১৪ ফেব্রুয়ারি, ১৯৭৩) কেপ টাউনে জন্মগ্রহণকারী সাবেক ও প্রথিতযশা দক্ষিণ আফ্রিকান আন্তর্জাতিক ক্রিকেটার ও ধারাভাষ্যকার। বর্তমানে তিনি পশ্চিম অস্ট্রেলিয়ার পার্থভিত্তিক গিল্ডফোর্ড গ্রামার স্কুলের প্রথমে একাদশ দলের কোচ ও কোচিং পরিচালকের দায়িত্বে রয়েছেন। এছাড়াও, দক্ষিণ আফ্রিকাভিত্তিক টেলিভিশন চ্যানেল সুপারস্পোর্টের ধারাভাষ্যকারের দায়িত্ব পালন করছেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৯৯৮ সময়কালে সংক্ষিপ্ত সময়ের জন্যে দক্ষিণ আফ্রিকার পক্ষে আন্তর্জাতিক ক্রিকেটে অংশ নিয়েছিলেন। ঘরোয়া প্রথম-শ্রেণীর দক্ষিণ আফ্রিকান ক্রিকেটে ওয়ারিয়র্স, ওয়েস্টার্ন প্রভিন্স, কেপ কোবরাস, গটেং, ডলফিন্স, কোয়াজুলু-নাটাল ও লায়ন্স এবং ইংরেজ কাউন্টি ক্রিকেটে লিচেস্টারশায়ার দলের প্রতিনিধিত্ব করেছেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে মিডিয়াম বোলিংশৈলী প্রদর্শন করতেন ‘গ্রেবুশ’ ডাকনামে পরিচিত এইচ. ডি. অ্যাকারম্যান।